b"\n_START_ARTICLE_\nBaras (Juodkalnija)\n_START_SECTION_\nPavadinimas\n_START_PARAGRAPH_\nJuodkalnieti\xc5\xa1kas miesto pavadinimas yra Baras, o itali\xc5\xa1kas ir graiki\xc5\xa1kas\xc2\xa0\xe2\x80\x93 Antibari ir Antivari. \xc5\xa0is pavadinimas siejamas su kitoje Adrijos j\xc5\xabros krante esan\xc4\x8diu Italijos miestu Bariu. Antibari rei\xc5\xa1kia 'esantis prie\xc5\xa1ais Bar\xc4\xaf'.\n_START_SECTION_\nBendra informacija\n_START_PARAGRAPH_\nKaip ir daugelis Juodkalnijos miest\xc5\xb3 Baras senov\xc4\x97je priklaus\xc4\x97 \xc4\xafvairioms valstyb\xc4\x97ms ir kult\xc5\xabroms. Baras yra katalik\xc5\xb3 Baro arkivyskupijos centras._NEWLINE_Dabar Baras yra Juodkalnijos j\xc5\xabr\xc5\xb3 vartai, svarbus ekonominis Juodkalnijos centras._NEWLINE_Bare auga vienas seniausi\xc5\xb3 \xc5\xbeinom\xc5\xb3 pasaulio alyvmed\xc5\xbei\xc5\xb3 (Senasis Mirovicos alyvmedis), kuris yra vir\xc5\xa1 2000\xc2\xa0m. am\xc5\xbeiaus._NEWLINE_Baras per metus turi apie 270 saul\xc4\x97t\xc5\xb3 dien\xc5\xb3, tod\xc4\x97l jis yra vienas saul\xc4\x97\xc4\x8diausi\xc5\xb3 Vidur\xc5\xbeemio j\xc5\xabros miest\xc5\xb3. Saul\xc4\x97 ir \xc5\xa1velnus klimatas traukia turistus. Baras yra prie 44\xc2\xa0km ilgio j\xc5\xabros pakrant\xc4\x97s (9\xc2\xa0km papl\xc5\xabdimio), o sausumoje\xc2\xa0\xe2\x80\x93 netoli 67\xc2\xa0km ilgio Skadaro e\xc5\xbeero pakrant\xc4\x97s. Tarp e\xc5\xbeero ir j\xc5\xabros yra kaln\xc5\xb3 grandin\xc4\x97, tad tokia Baro pad\xc4\x97tis daro j\xc4\xaf svarbiu turizmo centru._NEWLINE_Bare yra vienintelis Juodkalnijoje i\xc5\xa1lik\xc4\x99s akvedukas, statytas XVI\xe2\x80\x93XVII a.\n_START_SECTION_\nIstorija\n_START_PARAGRAPH_\nManoma, kad VI a. rom\xc4\x97n\xc5\xb3 atstatyta Antipargalo pilis ir X a. min\xc4\x97tas Antibarium yra dabartinis Baris._NEWLINE_N\xc4\x97ra \xc5\xbeinoma, kada Duklios kunigaik\xc5\xa1tyst\xc4\x97s valdovai pirm\xc4\x85 kart\xc4\x85 u\xc5\xbevald\xc4\x97 Bar\xc4\x85, manoma, kad tai \xc4\xafvyko IX a. Daug Duklios valdov\xc5\xb3 \xc4\xafsikurdavo Bare. Pvz., pirmasis Duklios karalius Michailas I Duklietis, kuris Bare buvo kar\xc5\xabnuotas, bei karalius Konstantinas Bodinas, kuris 1089\xc2\xa0m. papra\xc5\xa1\xc4\x97 popie\xc5\xbeiaus Bare \xc4\xafkurti arkivyskupij\xc4\x85._NEWLINE_Bizantijos imperija Bar\xc4\xaf vald\xc4\x97 nuo 1166\xc2\xa0m. iki 1183\xc2\xa0m., kai Stefanas Nemania sugriov\xc4\x97 Adrijos pakrant\xc4\x97s miestus (Bar\xc4\x85 taip pat) ir prijung\xc4\x97 Zetos kunigaik\xc5\xa1tyst\xc4\x99 prie Ra\xc5\xa1kos, kurios did\xc5\xbeiuoju \xc5\xbeupanu buvo._NEWLINE_1443\xe2\x80\x931571\xc2\xa0m. region\xc4\x85 vald\xc4\x97 Venecija, ir Baras, tada venet\xc5\xb3 kalba, kuria \xc4\x8dia kalb\xc4\x97jo iki XVIII a., vadintas Antivariu, buvo Venecijos Albanijos dalis._NEWLINE_Viduram\xc5\xbeiais Baras buvo Piet\xc5\xb3 Adrijos centras, tur\xc4\x97jo savo herb\xc4\x85, v\xc4\x97liav\xc4\x85, statut\xc4\x85, kaldino savo monetas. 1571\xc2\xa0m. osmanai Bar\xc4\x85 u\xc5\xbe\xc4\x97m\xc4\x97 ir vald\xc4\x97 j\xc4\xaf iki 1878\xc2\xa0m. Osman\xc5\xb3 valdymo metu Bare tebebuvo katalik\xc5\xb3 arkivyskupija._NEWLINE_1904\xc2\xa0m. radijo telegrafijos pradininkas D\xc5\xbeuljelmas Markonis u\xc5\xbemezg\xc4\x97 ry\xc5\xa1\xc4\xaf tarp Baro ir Bario Italijos krante._NEWLINE_1941\xc2\xa0m. liepos 13 d. Baro apylink\xc4\x97se prasid\xc4\x97jo sukilimas prie\xc5\xa1 tuometin\xc4\x99 Jugoslavij\xc4\x85 okupavusias Vokietij\xc4\x85 ir Italij\xc4\x85.\n_START_SECTION_\nEkonomika\n_START_PARAGRAPH_\nBaro ekonomikos simboliai yra Baro uostas, Belgrado-Baro gele\xc5\xbeinkelis ir Sozinos tunelis._NEWLINE_Baro j\xc5\xabr\xc5\xb3 uostas turi 3,1\xc2\xa0km krantini\xc5\xb3, 800 ha kranto teritorij\xc4\x85 ir 200 ha akvatorij\xc4\x85. Per metus uostas gali perkrauti 5 mln. ton\xc5\xb3 krovini\xc5\xb3. Esant tokiems uosto paj\xc4\x97gumams, Baryje \xc4\xafsik\xc5\xabr\xc4\x97 daug prekybini\xc5\xb3 ir transporto kompanij\xc5\xb3._NEWLINE_1976\xc2\xa0m. buvo atidaryta Belgrado-Baro gele\xc5\xbeinkelio linija, kuria Adrijos pakrant\xc4\x99 lengvai pasiekia turistai, linija i\xc5\xa1 Baro uosto \xc4\xaf \xc5\xbeemyno gilum\xc4\x85 perve\xc5\xbeami atplukdyti kroviniai._NEWLINE_Maisto pramon\xc4\x97s fabrikas \xe2\x80\x9ePrimorka\xe2\x80\x9c Bare veikia vir\xc5\xa1 50\xc2\xa0m., spaud\xc5\xbeia alyvuogi\xc5\xb3 aliej\xc5\xb3 ir granat\xc5\xb3 sultis. Op\xc5\xa1tinos teritorijoje auga apie 95 t\xc5\xabkst. alyvmed\xc5\xbei\xc5\xb3 ir apie 80 t\xc5\xabkst. apelsinmed\xc5\xbei\xc5\xb3, mandarinini\xc5\xb3 ir kitoki\xc5\xb3 citrinmed\xc5\xbei\xc5\xb3. 1937\xc2\xa0m. \xc4\xafkurtas subtropini\xc5\xb3 kult\xc5\xabr\xc5\xb3 tyrim\xc5\xb3 centras yra seniausia Juodkalnijos mokslin\xc4\x97 \xc4\xafstaiga, ji tyrin\xc4\x97ja subtropines kult\xc5\xabras ir aplinkos apsaug\xc4\x85."